ভাঙরের কাঁঠালবেড়িয়ার এই দুর্গাপুজোয় এবছরের থিম কুরুক্ষেত্রের রথ

দক্ষিণ ২৪ পরগনা: ভাঙরের (Bhangar) কাঁঠালবেড়িয়া সার্বজনীন দুর্গোৎসব কমিটি  (Durga Puja) এ বছর পদার্পণ করল তাদের ২৭তম বর্ষে। প্রতি বছরের মতো এ বছরও অভিনব থিম দিয়ে নজর কাড়তে চায় আয়োজকরা। এবারের বিশেষ আকর্ষণ—কুরুক্ষেত্রের রথের আদলে তৈরি বর্ণাঢ্য দুর্গা মণ্ডপ। পুরো কাঠামো সাজানো হয়েছে প্লাই দিয়ে। শুধু মণ্ডপ নয়, থিম প্রতিমাতেও আনা হয়েছে অভিনবত্ব, যা দর্শনার্থীদের মন জয় করবে বলেই আশা পুজো কমিটির।

আজ, পঞ্চমীর সন্ধ্যায় এই পুজোর শুভ উদ্বোধন করবেন যাদবপুর লোকসভা কেন্দ্রের সাংসদ সায়নী ঘোষ এবং এলাকার বিধায়ক শওকত মোল্লা। উদ্বোধন উপলক্ষে ইতিমধ্যেই মণ্ডপ চত্বরে শুরু হয়েছে প্রস্তুতির শেষ মুহূর্তের ব্যস্ততা।

আরও পড়ুন: ডঃ সুরেশ চন্দ্র মিত্রের স্মৃতিকে সম্মান জানাতে গোবরডাঙ্গায় আয়োজন করা হল বস্ত্র বিতরণ কর্মসূচি

পুজো কমিটির সম্পাদক সঞ্জয় পৈলান এবং সভাপতি অসীম সরদার জানিয়েছেন, এলাকাবাসীর সহযোগিতা ও অংশগ্রহণেই প্রতিবছর এই দুর্গোৎসব আয়োজন করা হয়। তাঁদের দাবি, কাঁঠালবেড়িয়ার দুর্গাপুজো এখন দক্ষিণ ২৪ পরগনার অন্যতম আকর্ষণীয় পুজোয় পরিণত হয়েছে। শহরের বড় বড় থিমপুজোর সঙ্গে টক্কর দিতে সক্ষম এই উৎসব।

এলাকাবাসী এবং দর্শনার্থীরা জানাচ্ছেন, এবারের কুরুক্ষেত্র-থিম শুধুমাত্র ধর্মীয় আবহই তৈরি করছে না, পাশাপাশি বাঙালির উৎসবপ্রিয়তাকেও নতুন মাত্রা দেবে। ফলে আগামী কয়েকদিনে প্রচুর মানুষের সমাগম ঘটবে বলেই আশা করা হচ্ছে।

দেখুন আরও খবর: